У апошнія гады мінулага стагодзьдзя, дасьледуючы гісторыю Беларусі, мне шмат часу давялося праводзіць у Рэспубліцы Беларусь, чытаць мясцовыя газэты, кніжкі, мець пастаянны кантакт з грамадзянамі суседняй дзяржавы. Пасьля пары гадоў гэтых кантактаў я прыйшоў да высновы, што хоць сучасныя беларусы ў Польшчы гавораць у асноўным на польскай мове, у той час як у Рэспубліцы Беларусь — на расейскай, а іхная сьвядомасьць фармавалася ў розных дзяржавах, яны вельмі адныя да другіх падобныя. Пераважная большасьць беларусаў па абодва бакі мяжы мае амаль аднолькавае стаўленьне да сваіх нацыянальных каштоўнасьцяў, палітыкі і геапалітыкі, рэлігіі, этыкі і асабістага сацыяльнага статусу.